Graanul Invest alustas koostööd ülikooliga – Erametsakeskus
Äripäeva teatel sõlmisid Tartu Ülikool ja AS Graanul Invest eelmisel nädalal raamlepingu, mis näeb ette ühist teadus- ja arendustegevust puidu ja biomassi väärindamise tehnoloogia arendamiseks Eestis.
Lepingujärgne koostöö on juba alanud. Eesti teadusasutuste biotehnoloogia tuumiklaboreid koondava BTklastri puidukeemia ja biotöötluse tuumiklabor on juba alustanud koos Graanul Investiga ligniini analüüsi meetodite valideerimist ja ligniini väärindamise võimaluste hindamist. Ülikool valmistab praegu ette Euroopa Komisjoni programmi “Teaming” projekti, et luua koostöös Taanis asuva Novo Nordiski fondi loodud bioloogilise jätkusuutlikkuse keskusega Eestisse tööstuslike rakuvabrikute arendamise keskus. Samuti on Tartu Ülikoolis väljatöötamisel tööstuslike bioprotsesside magistriõppeprogramm, mis lähtub Graanul Investi ja teiste võimalike biotehnoloogia-tootmisettevõtete huvidest.